b'\n_START_ARTICLE_\nKhor Virap\n_START_PARAGRAPH_\nKhor Virap (armensko \xd4\xbd\xd5\xb8\xd6\x80 \xd5\x8e\xd5\xab\xd6\x80\xd5\xa1\xd5\xba, kar pomeni\xc2\xa0\xc2\xbbgloboka je\xc4\x8da\xc2\xab) je armenski samostan, ki se nahaja med mestoma Arta\xc5\xa1at in Ararat v provinci Ararat, pribli\xc5\xbeno 40 km ju\xc5\xbeno od Erevana._NEWLINE_Po legendi naj bi dal kralj Trdat III. na manj\xc5\xa1i vzpetini sredi ravnine doline Araksa zapreti Gregorja Iluminatorja v jamo in ga 13 let mu\xc4\x8dil, da bi opustil kr\xc5\xa1\xc4\x8danstvo. Ker mu\xc4\x8denje ni zaleglo in ker ga je Gregor ozdravil sicer neozdravljive bolezni, se je Trdat III. leta 301 dal pokristjaniti in ukazal, naj Armenci kot prvi narod v zgodovini sprejmejo kr\xc5\xa1\xc4\x8danstvo kot dr\xc5\xbeavno vero._NEWLINE_Danes na vzpetini stoji majhen samostan iz 17. stoletja, ki ga sestavljata cerkev matere bo\xc5\xbeje (Sourb Astvacacin) iz leta 1661 ter kapela sv. Jurija (Sourb Gevork), od koder se je mogo\xc4\x8de spustiti v domnevno Gregorjevo celico ter \xc5\xa1e v eno podobno podzemno celico._NEWLINE_Samostan je \xc5\xbee samo zaradi prej na\xc5\xa1tetega dovolj pomemben za Armence, dogodki na za\xc4\x8detku 20. stoletja pa so mu prinesli \xc5\xa1e dodaten pomen. Dokon\xc4\x8dna meja med Tur\xc4\x8dijo in Sovjetsko zvezo (oz. Armensko SSR) je bila potegnjena nedale\xc4\x8d od samostana, ki je tako postal ena od to\xc4\x8dk na armenskem ozemlju, ki je najbli\xc5\xbeja armenski sveti gori Ararat, ki je ostal v Tur\xc4\x8diji. Kadar vremenske razmere to dopu\xc5\xa1\xc4\x8dajo, se tako ravno s samostana ponuja eden najlep\xc5\xa1ih pogledov na to goro.'